TEACHTAIREACHT ÓN GCOIMISIÚN

An Creat Sealadach chun measúnú a dhéanamh ar shaincheisteanna in aghaidh trustaí a bhaineann le comhar gnó mar fhreagairt ar chásanna práinne a eascraíonn as ráig COVID-19 atá ann faoi láthair a tharraingt siar

(2022/C 381/03)

(1) An 8 Aibreán 2020, ghlac an Coimisiún Eorpach (“an Coimisiún”) Teachtaireacht maidir leis an gCreat Sealadach (“an Creat Sealadach”) (1), ina leagtar amach na príomhchritéir a leanfadh an Coimisiún agus measúnú á dhéanamh aige ar thionscadail chomhair atá dírithe ar aghaidh a thabhairt ar ghanntanas soláthair táirgí agus seirbhísí bunriachtanacha le linn ráig COVID-19. Cumhdaíodh leis sin cineálacha comhair a d’fhéadfadh a bheith ann idir gnóthais chun soláthar agus dáileadh leordhóthanach táirgí agus seirbhísí tearca bunriachtanacha a áirithiú. Tugadh isteach leis an gCreat Sealadach freisin an deis don Choimisiún suaimhneas i scríbhinn a chur ar fáil do ghnóthais (trí “litreacha suaimhnis”ad hoc) i ndáil le tionscadail chomhair shonracha dhea-shainithe a thagann faoi chuimsiú an Chreata Shealadaigh, chun tionscnaimh a éascú is gá a chur chun feidhme go pras d’fhonn dul i ngleic go héifeachtach le ráig COVID-19.

(2) Ní raibh dáta deiridh sonrach luaite sa Chreat Sealadach le haghaidh a chur i bhfeidhm, ach sonraíodh ann go leanfadh sé de bheith infheidhme go dtí go dtarraingeoidh an Coimisiún siar é, a luaithe a mheasann sé nach ann do na bun-imthosca eisceachtúla a thuilleadh (2).

(3) Dhá bhliain go leith tar éis thús ráig COVID-19, tugann an Coimisiún dá aire an feabhas foriomlán atá tagtha ar an ngéarchéim sláinte san Eoraip, an maolú ar na bearta sriantacha a bhaineann leo agus na rátaí vacsaínithe atá measartha ard. Is cosúil nach bhfuil fadhbanna ar bith ann a thuilleadh a bhaineann le soláthairtí táirgí agus seirbhísí bunriachtanacha chun COVID-19 a chosc agus a chóireáil.

(4) Ina theannta sin, ghlac an Coimisiún an 3 Deireadh Fómhair 2022 Fógra athbhreithnithe maidir le treoraíocht neamhfhoirmiúil (3) (an “Fógra”), lenar féidir leis an gCoimisiún treoraíocht neamhfhoirmiúil a thabhairt maidir le ceisteanna nua nó ceisteanna nach bhfuil réitithe a bhaineann le cur i bhfeidhm Airteagail 101 nó 102 den Chonradh ar Fheidhmiú an Aontais Eorpaigh agus a thagann chun cinn i gcásanna aonair. Is amhlaidh is mó is féidir le gnóthais treoraíocht a fháil faoi chur i bhfeidhm rialacha iomaíochta de bharr an Fhógra athbhreithnithe. Is féidir le gnóthais treoraíocht a iarraidh faoin bhFógra athbhreithnithe freisin i gcomhthéacs meath tobann gan choinne ar an staid sláinte agus suaití ar sholáthar táirgí agus seirbhísí bunriachtanacha. Féadfaidh an Coimisiún an treoraíocht a sholáthar faoi réir na gcoinníollacha a leagtar amach san Fhógra athbhreithnithe.

(5) I bhfianaise an mhéid thuas, measann an Coimisiún gurb iomchuí an Creat Sealadach a tharraingt siar, toisc nach ann a thuilleadh do na himthosca eisceachtúla a bhaineann lena ghlacadh.

(6) A mhéid a bhaineann leis na litreacha suaimhnis aonair a eisíodh faoin gCreat Sealadach, rialaítear a mbailíocht leis na coinníollacha sonracha agus leis an achar a leagtar amach i ngach litir shuaimhnis.

(1) An Creat Sealadach chun measúnú a dhéanamh ar shaincheisteanna in aghaidh trustaí a bhaineann le comhar gnó mar fhreagairt ar chásanna práinne de dheasca ráig COVID-19 atá ann faoi láthair (IO C 116 I, 8.4.2020, lch. 7).

(2) Féach mír 21.

(3) Fógra ón gCoimisiún maidir le treoraíocht neamhfhoirmiúil i ndáil le ceisteanna nua nó ceisteanna nach bhfuil réitithe a bhaineann le hAirteagail 101 agus 102 den Chonradh ar Fheidhmiú an Aontais Eorpaigh agus a thagann chun cinn i gcásanna aonair (litreacha treorach).